《贺新郎 汝州月夜被酒感怀董二》
清代·陈维崧

今夜清辉苦。真醉矣、人生有几，关山如许。极目海天浑一碧，回首家乡何处。

总则是、年年羁旅。脱帽凭阑何限恨，倚风前、细把寒更数。

谁更打，严城鼓。

无端忽忆疏狂侣。曾记得、乌衣巷口，别来如雨。明月也知千里共，照尽秦楼楚戍。

应渐到、故人黄土。只恐白杨和月冷，比人间、更有销魂处。

汝河水，白如乳。

作者简介：陈维崧(1625～1682)清代词人、骈文作家。字其年，号迦陵。宜兴（今属江苏）人。清初诸生，康熙十八年(1679)举博学鸿词，授翰林院检讨。54岁时参与修纂《明史》，4年后卒于任所。